石盆
作者：薛季宣
朝代：宋

paragraphs: 髯翁久埋沒，歲月來成奔。
當年膾魚處，齏臼徒形存。
想方高會時，猛士侔雲屯。
連鰲覬一釣，欲以大口吞。
尺鯽剉紅雪，烹葵植蘭蓀。
王餘棄玉食，銀刀亂洄沄。
墮臺不禁醉，網漏如鯨鯤。
座中盡羣彥，人亡失叢墦。
吾遊懷此都，重到郭外村。
聊興廣武歎，徘徊受辛盆。
頹然鳳凰臺，路走臨津門。
催歸趁人馬，誰念古帝魂。
愁無有力者，窊樽負雲根。
斯焉共杯飲，垂綸具盤飧。